Redakteursbrief: Vyf jaar later: Mylpale wat mens nie kan meet nieSusan Lombaard, uitvoerende hoof en redakteur van Maroela Media Foto: Noeleen Foster Liewe Maroela-leser Op ŉ ysige wintersoggend, vandag vyf jaar gelede, het ŉ honderd of wat van Maroela se gaste rondom vuurtjies in die vroegoggendson gestaan en kuier. Blikbekers koffie het gehelp om koue vingers te ontdooi, en later het ons mieliepap met biltong bedien. Ons was maar twee voltydse personeellede, dié dag toe ons Maroela Media se digitale deure vir die wêreld oopgegooi het. Ek onthou hoe oorbluf was ek en Nico Strydom, nou ons nuusredakteur, toe daar in die eerste maand amper 10 000 mense by ons webwerf kom kuier. Vandag is dit vyf jaar later. Verlede maand, in Julie, het meer as 1,1 miljoen mense Maroela Media besoek. Dié mense het 8,7 miljoen bladsye op Maroela gelees. Min dinge op Maroela Media lyk nog soos dit vyf jaar gelede gelyk het. Die handelsmerk is vernuwe en aangepas; die webwerf is oor-ontwerp; die uitleg en inhoud lyk dramaties anders. En tog, sien ek en Nico toe ons anderdag afkom op handgeskrewe notas wat ons tydens die beplanning van die Maroela-webwerf gemaak het, is daar ŉ klompie kern-idees wat behoue gebly het: Kuierplek. Gemeenskap. Nostalgie. Humor. Afrikaans. Integriteit. Dis in woorde soos dié, wat elke nuwe personeellid as ‘t ware saam met sy Maroela-moedersmelk inkry wanneer hy hier begin werk, wat die hart van Maroela opgesluit lê. Dis dié begrippe wat ŉ leser laat voel: “Hier is ek tuis.” Of wat iemand vir ons laat skryf: “Dis so lekker om deel van ŉ Afrikaanse gemeenskap te wees, al bly ek in Nieu-Seeland.” Daar is geen manier hoe mens hierdie woorde – Maroela se kultuur, as jy wil – kan meet nie. Mens kan dit nie opteken of verduidelik aan ŉ nuweling nie. Dis soos jou ouma se basaar-gehalte melktertresep: sy kan dit nie vir jou neerskryf nie, maar sy weet instinktief hoe warm die melk moet wees en hoe lank sy moet klits tot die beslag dik is. En as jy by haar kombuistafel sit en sy sny vir jou ŉ lekker dik stuk, en jy maak jou oë toe terwyl jy hap, proe jy hoeveel sy vir jou omgee. Vroeër vandeesweek werk ons aan ŉ tydlyn met hoogtepunte oor die afgelope vyf jaar. Met dié klompie lekker mylpale in my agterkop maak ek vanoggend Facebook oop. Vandag, ŉ jaar gelede, sien ek, het ons aan ŉ lekker Afrikaanse program op kykNET deelgeneem. Drie jaar gelede, vandag, het Jukebox ŉ insetsel oor ons Grootste Afrikaanse Liedjie van Alle Tye-veldtog gedoen. En vyf jaar gelede, op die vooraand van ons bekendstelling, het eNuus by ons kom kuier om uit te vind wat Maroela Media nou eintlik gaan wees. Ook vandag, twee jaar gelede, het my seuntjie sy eerste tand gewissel, herinner Facebook my. En vier jaar gelede het ek ŉ foto opgelaai van my dogtertjie wat met haar worshond knus onder ŉ vereduvet ingekruip lê. Die dinge wat ek saam met my in my hart dra, en wat my net soveel gevorm het soos dit Maroela gevorm het, is nie die televisiedekking of die groot rekords nie. Dis die tande wat in die afgelope vyf jaar gewissel is; die geselskap van kosbare kollegas; die dae wat ons nie kon ophou lag oor ŉ bisarre storie wat ons publiseer nie. As ons saam met jou en ander Maroela-lesers om ŉ kombuistafel kon sit met ŉ sny melktert en ŉ koppie boeretroos, en “onthou jy nog”-stories oor die afgelope vyf jaar kon uitruil, weet ek watter tipe stories jy sal vertel. Dit sal nie die stories oor rekords en mylpale wees nie. Jy sal onthou van die keer toe ŉ storie op Maroela ŉ vrou gehelp het om haar verlore trouring terug te kry, of toe ŉ siek seuntjie, te danke aan mediadekking op Maroela, ŉ operasie kon kry om sy lewe te red. Ons sal saam lag oor die storie oor ŉ man wie se kop in sy wasmasjien vasgesit het, en ons sal stil raak as ons onthou oor hoeveel plaasaanvalle ons in die afgelope vyf jaar moes berig. Ons sal verleë lag oor die kere wat ons mekaar met die vuis wou bydam oor dinge wat nou na kleinighede lyk. En dan sal ons eerder onthou van ons geselsies oor tradisionele resepte, oor Afrikaanse skrywers en oor rugby. Die waarheid is, vyf jaar en 1 miljoen lesers beteken niks as dit nie mense se lewe geraak het nie. Dankie tog dat ons vandag kan sê: ons glo ons het in vyf jaar ŉ verskil gemaak. Vir Afrikaans, vir Afrikaanssprekendes, en vir Suid-Afrika. Hopelik vir jou. Dankie dat jy Maroela lees – nie oor die nuus gratis is nie, maar oor jy weet ouma se melktert proe nêrens anders heeltemal dieselfde nie. Groetnis Susan Lombaard Redakteur: Maroela Media